ঠিক তেরো বছর আগে এই দিনেই বিশ্বরেকর্ড গড়েছিলেন তিনি। সেই রেকর্ড আজও অক্ষত। মহেন্দ্র সিংহ ধোনির সেই পুরনো ধুন্ধুমার ইনিংসেরই পাতা ওলটাল বিসিসিআই।

এই বিষয়ে অন্যান্য খবর

আলোর চেয়েও দ্রুত ধোনি। চোখের পলক ফেলার আগেই ‘হাতের কাজ’ সারা মাহির
ধোনির বাদ পড়া নিয়ে এবার মুখ খুললেন মহারাজ, বার্তা নির্বাচকদেরও
ফর্মহীন ধোনি থেমে গেলেন ১ রান দূরে, পরের ম্যাচে হবে ইতিহাস


এখন চুলে পাক ধরেছে। মহেন্দ্র সিংহ ধোনি নামের ক্রিকেটার এখন কেরিয়ারের সায়াহ্নে। বারংবার ব্যর্থ ধোনির জন্য সম্মীলিত কোরাস উঠেছে অবসর নেওয়ার। জাতীয় টি টোয়েন্টি দল থেকে বাদ পড়েছেন মাহি। এমন অবস্থাতেই বোর্ডের স্মৃতিচারণ জোড়া বিশ্বকাপ জয়ী অধিনায়কের জন্য। নিজের সোশ্যাল মিডিয়া পেজে বোর্ডের তরফে ধোনির পুরনো দিনের এক ম্যাচের ভিডিও ক্লিপিংস শেয়ার করা হয়।
২০০৫ সাল। শ্রীলঙ্কা দেখেছিল এক দামাল ক্রিকেটারকে। বিশাখাপত্তনমে লঙ্কান বোলারদের ছাতু করে মাহি তুলেছিলেন ১৮৩ রান। প্রথমে ব্যাট করে শ্রীলঙ্কা ২৯৮ রান তুলেছিল। সঙ্গাকারা দুরন্ত শতরান করে গিয়েছিলেন। জবাবে ব্যাট করতে নেমে ভারত স্কোরবোর্ডে ১০০ রান তুলতে না তুলতেই সচিন, সহবাগের উইকেট হারিয়েছিল।

Throwback - On this day in 2005, @msdhoni notched his highest ODI score. KaBOOM all the way 💪🏻💥💥😎 pic.twitter.com/UM3B3aTRJy
— BCCI (@BCCI) October 31, 2018

তিনে ব্যাট করতে এসেছিলেন তরুণ উইকেটকিপার ধোনি। তার পরেই ম্যাজিক। চামিন্ডা ব্যাস, মুরলীধরন, ফার্নান্দোদের ছাতু করে ১৪৫ বলে ১৮৩ করে গিয়েছিলেন। চার ওভার বাকি থাকতেই ভারত ছয় উইকেট হাতে নিয়ে ম্যাচে জয় ছিনিয়ে নেয়।
নিজের দুর্ধর্ষ ইনিংসে ১৫টা বাউন্ডারি ও ১০টা ওভার বাউন্ডারি হাঁকান ধোনি। কোনও উইকেট রক্ষক ব্যাটসম্যানের সেটিই ব্যাট হাতে সর্বোচ্চ রান। এর আগে অ্যাডাম গিলক্রিস্ট ১৭২ রান করেছিলেন। ধোনির সেই মহাকাব্যিক ইনিংসের পরে দক্ষিণ আফ্রিকার কুইন্টন ডিকক ১৭৮ রান করেছিলেন। ধোনির সেই ইনিংস কোনও উইকেটরক্ষক ব্যাটসম্যানই স্পর্শ করতে পারেননি। সেই রেকর্ড আজও অক্ষত।
মহাতারকার কীর্তিকে শ্রদ্ধা জানিয়েই যেন বিসিসিআই সোশ্যাল মিডিয়ার পোস্ট।